Síðan savnaðust allir Ísraelsmenn um Dávid í Hebron og søgdu: «Sí, vit eru jú hold títt og bein! Longu meðan Sául var kongur, var tað tú, sum førdi Ísrael í hernað og heim aftur; og við teg segði Harrin, Guð tín: Tú skalt vera hirði fyri fólk mítt Ísrael; og tú skalt vera høvdingi yvir fólki mínum Ísrael!» Tá komu allir Ísraels elstu til kongin í Hebron; og Dávid gjørdi sáttmála við teir í Hebron frammi fyri Harranum; og teir salvaðu Dávid til kong yvir Ísrael eftir orði Harrans við Sámuel. Síðan fóru Dávid og allur Ísrael til Jerúsalem – tað er Jebus; har búðu Jebusitar, upprunaligu íbúgvar landsins. Tá søgdu Jebusitar við Dávid: «Tú fært ikki komið inn higar!» Men Dávid tók fjallavirkið Zion, tað er Dávidsborgin. Og Dávid segði: «Hvør, ið fyrstur vinnur sigur á Jebusitum, skal verða høvuðsmaður og herhøvdingi!» Og tá ið Jóab Zerujuson var fyrstur, ið kom uppá, varð hann høvuðsmaður. Dávid settist tá niður í fjallavirkinum; og tí nevndu menn tað Dávidsborgina. Hann víggirdi borgina allan vegin íkring alt frá Millo; og hinar lutir borgarinnar bygdi Jóab uppaftur. Dávid mentist í hvørjum, og Harri herliðanna var við honum. Hesir vóru mætastir av Dávids hetjum, ið saman við øllum Ísrael dúgliga hjálptu honum til at fáa kongsdømið, til tess at gera hann til kong eins og Harrin hevði heitt Ísrael. Hesi vóru nøvnini á hetjum Dávids: Isjbáal Hakmonison, oddamaður teirra tríggja; tað var hann, sum reiggjaði spjóti sínum yvir trý hundrað vignum í senn. Honum næstur millum hetjanna tríggja var Áhóhitin, Eleazar Dódoson. Hann var við Dávidi í Pas-Dammim, tá ið Filistar høvdu savnað seg har til orrustu; har var jarðarteigur avtakin við byggakri; og fólkið flýddi undan Filistum; men hann tók støðu á miðjum teiginum, vardi hann og vá Filistar; og Harrin veitti soleiðis miklan sigur. Eina ferð fóru tríggir av teimum tríati oman á hamarin til Dávids í helli Ádullams, meðan herur Filista lá í herbúðum í Refaimsdali. Dávid var tá í fjallavirkinum, meðan varðlið Filista var í Betlehem. Tá kom tosti á Dávid, og hann mælti: «Hvør vil fara og søkja mær vatn úr Betlehems brunni, sum er við borgarliðið?» Hinir tríggir brutu seg gjøgnum herbúðir Filista, oystu vatn úr Betlehems brunni, sum var við borgarliðið, og komu aftur við tí til Dávids; men Dávid vildi ikki drekka tað og droypti tí fyri Harranum og mælti: «Harrin lati tað vera mær fjart at gera tílíkt! Skuldi eg drukkið blóðið av hesum monnum, ið hava vágað lívið; tí tað var teimum um lívið at gera at fara eftir tí!» Og hann vildi ikki drekka tað. Hetta gjørdu hinar tríggjar hetjurnar. Ábisjai, bróðir Jóabs, var oddamaður teirra tríati; hann reiggjaði spjóti sínum yvir trý hundrað vignar og var navnframur millum teirra tríati. Millum teirra tríati var hann mikið í metan og var oddamaður teirra, men kundi tó ikki javnbjóða seg hinum trimum. Reystmennið Benaja Jójadason, frægur fyri roysni síni, var úr Kabzeel. Hann vá báðar synir Áriels úr Móab; og hann steig hin kavadagin niður í brunnin og drap ljónið. Somuleiðis vá hann risavaksnan egyptiskan mann, fimm alna høgan; í hond Egyptans var spjót eins og rivur; men hann fór ímóti honum við stavi, tók spjótið úr hond Egyptans og drap hann við hans egna spjóti. Hesi roysni vann Benaja Jójadason og var navnframur millum teirra tríati hetja. Hann var mikið í metan millum teirra tríati, men hinum trimum kundi hann ikki javnbjóða seg. Dávid setti hann yvir lívverju síni. Tær reystu hetjurnar vóru: Ásahel, bróðir Jóabs, Elhanan Dódoson úr Betlehem; Sjammot úr Háror; Helez úr Pelon; Ira Ikkesjson úr Tekóa; Ábiezer úr Ánatot; Sibbekai úr Husja; Ilai úr Áhó; Máharai úr Netofa; Heled Báanason úr Netofa; Itai Ribaison úr tí benjaminitisku Gibeu; Benaja úr Piraton; Hurai úr Náhále-Gáasj; Ábiel úr Árába; Azmavet úr Báhurim; Eljaba úr Sjáalbon; Gunitin Jasjen; Háraritin Jónatan Sjammason; Háraritin Áhiam Sákarsson; Elifal Ursson; Mekeratitin Hefer; Pelonitin Áhia; Hezro frá Karmel; Náarai Ezbaison; Jóel, bróðir Nátans; Mibhar, sonur Hágritans; Ammonitin Zelek; Náharai úr Berot; hann var skjaldsveinur Jóabs Zerujusonar; Ira úr Jattir; Gáreb úr Jattir; Uria Hetiti; Zábad Álaison; Rubenitin Ádina Sjizason, oddamaður hjá Rubenitum yvir tríati; Hánan Máakason; Jósjafat Mitniti; Uzzia úr Asjtarot; Sjáma og Jeuel, synir Hótams Ároerita, Jediael Sjimrison og bróðir hansara Jóha Tiziti; Eliel Máhaviti; Jeribai og Jósjavja, synir Elnáams og Jitma Móabiti; Eliel, Óbed og Jáasiel úr Zóba.